Ingredjenti 4 biċċiet fenek 300g faqqiegħ 200g basal 200g karrotti 100g bejken tewm… skont kemm tiggosta għalkemm aktar ma tagħmel, aktar jiġi tajjeb 2 tazzi nbid abjad 2 tazzi ilma żejt taż-żebbuġa taħlita ta' ħwawar tal-gosti tiegħek bżar mitħun frisk u melħ Ixgħel il-forn 180 0 C, gass numru 4. Naddaf tajjeb il-biċċiet tal-fenek. Qaxxar il-karrotti, basal u tewm, aħsilhom u qattagħhom f'biċċiet żgħar. Naddaf il-faqqiegħ u qattgħu wkoll f'biċċiet żgħar. Neħħi l-qoxra tal-bejken u qattgħu f'biċċiet ta' daqs medju. Saħħan ftit żejt ġo taġen kbir u fond u qalli malajr il-fenek. Tista' tidlek il-biċċiet tal-fenek biż-żejt, tpoġġihom fuq dixx tal-forn u tixwihom sakemm jieħdu kulur ħamrani sabiħ. Iksi d-dixx tal-forn b'biċċa karta tal-forn umda. Neħħi l-fenek mit-taġen u poġġih fil- casserole li tkun se ssajru fiha. Qalli l-basal u t-tewm għal xi 2 minuti fl-istess taġen. Tħallihomx jiskuraw. Żid il-bejken u kompli sajjar għal 2 minuti oħra. Baxxi n-nar u żid il-karrotti, il-faqqiegħ u l-ħwawar. Roxx ftit bżar u melħ u sajjar għal madwar 3-5 minuti oħra. Żid l-inbid u l-ilma u għolli ftit in-nar. Kompli sajjar sakemm it-taħlita tiftaħ tagħli. Ferra' din it-taħlita fuq il-fenek. Għatti bl-għatu u sajjar fil-forn għal madwar 90 minuta. Neħħi l-għatu fl-aħħar 20 minuta.